钦定古今图书集成/方舆汇编/边裔典/第064卷 > 唐
## 钦定古今图书集成/方舆汇编/边裔典/第064卷 > 唐

### 太宗贞观 年元奘游西域至毗舍离国

按《唐书》。不载。按《大唐西域记》。吠舍釐国。〈旧曰毗舍离讹也中
印度境〉“周五千馀里。土地沃壤，华果茂盛。庵没罗果、茂
遮果既多且贵。气序和畅，风俗淳质。好福重学，邪正
杂信。伽蓝数百，多已圯坏，存者三五，僧徒稀少。天祠
数十，异道杂居。露形之徒，实繁其党。吠舍釐城已甚
倾颓。其故基址周六七十里，宫城周四五里，少有居
人。宫城西北五六里至一伽蓝，僧徒寡少，习学小乘
正量”部法。傍有窣堵波，是昔如来说《毗摩罗诘经》，长
者子宝积等献宝盖处。其东有窣堵波，舍利子等于
此证无学之果。

舍利子证果。东南有窣堵波，是吠舍釐王之所建也。
佛涅槃后，此国先王分得舍利，式修崇建。《印度记》曰：
“此中旧有如来舍利一斛，无忧王开取九斗，唯留一
斗。”后有国王，复欲开取，方事兴工，寻则地震，遂不敢
开。其西北有窣堵波，无忧王之所建也。傍有石柱，高
五六十尺，上作师子之像。石柱南有池，是群猕猴为
佛穿也，在昔如来曾住于此。池西不远有窣堵波，诸
猕猴持如来钵，上树取蜜之处。池南不远有窣堵波，
是诸猕猴奉佛蜜处。池西北隅犹有猕猴形象。伽蓝
东北三四里有窣堵波，是毗摩罗诘。〈唐言无垢称旧曰净名然净则
无垢名则是称义虽取同名乃有异旧曰维摩诘讹略也〉故宅基址多有灵异，去
此不远有一神舍，其状垒砖，传云积石，即无垢称长
者现疾说法之处。去此不远有窣堵波，长者子宝积
故宅也。去此不远有窣堵波，是庵没罗女故宅，佛姨
母等诸苾刍尼，于此证入涅槃。

伽蓝北三四里有窣堵波，是如来将往拘尸那国入
般涅槃，人与非人随从世尊至此伫立。次西北不远
有窣堵波，是佛于此最后观吠舍釐城。其南不远有
精舍，前建窣堵波，是庵没罗女园，持以施佛。庵没罗
园侧有窣堵波，是如来告涅槃处。佛昔在此，告阿难
曰：“其得四神足者，能住寿一劫。如来今者当寿几何？”
如是再三，阿难不对，天魔迷惑故也。阿难从坐而起，
林中宴𪐝。时魔来请佛曰：“如来在世教化已久，蒙济
流转数如尘沙，寂灭之乐，今其时矣。”世尊以少土置
爪上，而告魔曰：“地土多耶？爪土多耶？”对曰：“地土多也。”
佛言：“所度者如爪上土，未度者如大地土。却后三月，
吾当涅槃。”魔闻欢喜而退。阿难林中忽感异梦，来白
佛言：“我在林间梦见大树，枝叶茂盛，荫影蒙密，惊风
忽起摧散无馀，将非世尊欲入寂灭？我心怀惧，故来
请问。”佛告阿难：“吾先告汝，汝为魔蔽，不时请留，魔王
劝我早入涅槃，已许之期，斯梦是也。”

告涅槃期侧不远，有窣堵波，千子见父母处也。昔有
仙人，隐居岩谷，仲春之月，鼓濯清流，麀鹿随饮，感生
女子，姿貌过人，唯脚似鹿，仙人见已，收而养焉。其后
命令求火，至他仙庐，足所履地迹皆有莲华。彼仙见
已，心甚奇之，令其绕庐，方可得火。鹿女依命，得火而
还。时梵豫王畋游见华，寻迹以求，悦其奇怪，同载而
返。相师占言，当生千子。馀妇闻之，莫不图计。日月既
满，生一莲华，华有千叶，叶坐一子。馀妇诬罔，咸称不
祥。投伽河，随波泛滥。乌耆延王下流游观，见黄云
盖乘波而来，取以开视，乃有千子，乳养成立，有大力
焉。恃有千子，拓境四方，兵威乘胜，将次此国。时梵豫
王闻之，甚怀震惧，兵力不敌，计无所出矣。是时鹿女
心知其子，乃谓王曰：“今寇戎临境，上下离心，贱妾思
惟，能败强敌，王未之信也。”忧惧良深。鹿女乃昇城楼，
以待寇至。千子将兵围城已匝，鹿女告曰：“莫为逆事，
我是汝母，汝是我子。”千子谓曰：“何言之谬？”鹿女手按
两乳，流注千岐，天性所感，咸入其口。于是解甲释兵，
归宗返族，两国交欢，百姓安乐。千子归宗侧不远，有
窣堵波，是如来经行遗迹。指告众曰：“昔吾于此归宗
见亲。”欲知千子即贤劫中千佛是也。述本生东有故
基。上建窣堵波。光明时烛。祈请或遂。是如来说《普门
陀罗尼》等经重阁讲堂馀址。

讲堂侧不远有窣堵波，中有阿难半身舍利。去此不
远有数百窣堵波，欲定其数，未有克知，是千独觉入
寂灭处。吠舍釐城内外周隍，圣迹繁多，难以具举。形
胜故墟，鱼鳞间峙，岁月骤改，炎凉亟移，林既摧残，池
亦枯涸，朽树馀迹，可详验焉。

大城西北行五六十里，至大窣堵波栗呫婆子。〈旧曰离车
子讹也〉《别如来处》。如来自吠舍釐城趣拘尸那国。诸栗
呫婆子闻佛将入寂灭，相从号送。世尊既见哀慕非
言可喻。即以神力化作大河。崖岸深绝波流迅急。诸
栗呫婆悲恸以止，如来留钵为作追念。

吠舍釐城西北减二百里有故城，荒芜岁久，居人旷
少。中有窣堵波，是佛在昔为诸菩萨、人、天大众引说本生、修菩萨行，曾于此城为转轮王，号曰“摩呵提婆。”
〈唐言大天〉有七宝应王四天下。睹衰变之相。体无常之理。
冥怀高蹈。忘情大位。舍国出家。染衣修学。

城东南行十四五里，至大窣堵波，是七百贤圣重结
集处。佛涅槃后百一十年，吠舍釐城有诸苾刍，远离
佛法，谬行戒律。时“长老耶舍陀住㤭萨罗国，长老三
菩伽住秣菟罗国，长老釐波多住韩若国，长老沙罗
住吠舍釐国，长老富阇苏弥罗住娑罗梨弗国。诸大
罗汉心得自在，持三藏、得三明，有大名称，众所知识”，
皆是尊者阿难弟子。时耶舍陀遣使告诸贤圣：“皆可
集吠舍釐城，犹少一人，未满七百。”是时富阇苏弥罗
以天眼见诸大贤圣集议法事，运神足至法会。时三
菩伽于大众中，右袒长跪扬言曰：“众无哗，钦哉念哉！
昔大圣法王善权寂灭，岁月虽淹言教尚在。吠舍釐
城懈怠苾刍谬于戒律，有十事出违十力教。今诸贤
者深明持犯，俱承大德阿难指诲，念报佛恩重宣圣
旨。”时诸大众莫不悲感，即召集诸苾刍，依《毗奈耶》诃
责制止，削除谬法，宣明圣教。

七百贤圣结集。南行八九十里，至湿吠多补罗僧伽
蓝。层台轮奂，重阁翚飞，僧众清肃，并学大乘。其傍则
有过去四佛座及经行遗迹之处。其侧窣堵波，无忧
王之所建也。如来在昔“南趣摩揭陀国，北顾吠舍釐
城，中途止息遗迹之处。”

湿吠多补罗伽蓝东南行三十馀里。伽河南北岸，
各有一窣堵波，是尊者阿难陀分身与二国处。阿难
陀，如来之从父弟也。多闻总持，博物强识。佛去世后，
继大迦叶，任持正法，导进学人。在摩揭陀国，于林中
经行，见一沙弥讽诵佛经，章句错谬，文字纷乱。阿难
闻已，感慕增怀，徐诣其所，提撕指授。沙弥笑曰：“大德
耄矣，所言谬矣。我师高明，春秋鼎盛，亲承示诲，诚无
所误。”阿难默然退而叹曰：“我年虽迈，为诸众生，欲久
住世任持正法，然众生垢重难以诲语，久留无利，可
速灭度。”于是去摩揭陀国，趣吠舍釐城渡“伽河，泛
舟中流。时摩揭陀王闻阿难去，情深恋德，即严戎驾
疾驰追请，数百千众营军南岸。吠舍釐王闻阿难来，
悲喜盈心，亦治军旅奔驰迎候”，数百千众屯集北岸，
两军相对旌旗翳日。阿难恐𩰚其兵更相杀害，从舟
中起上升虚空，示现神变，即入寂灭，化火焚骸。骸又
中析，一堕南岸，一堕北岸。于是二王各得一分，举军
号恸，俱还本国，起窣堵波而修供养。从此东北行五
百馀里，至佛栗恃国。